CELEX: 32012D0769
Language: lv
Date: 2012-12-04 00:00:00
Title: 2012/769/ES: Padomes Īstenošanas lēmums ( 2012. gada 4. decembris ), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu

12.12.2012   
            
            
               LV
            
            
               Eiropas Savienības Oficiālais Vēstnesis
            
            
               L 338/27
            
         PADOMES ĪSTENOŠANAS LĒMUMS
   (2012. gada 4. decembris),
   ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu
   (2012/769/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulē, kura Komisijas Ģenerālsekretariātā reģistrēta 2012. gada 12. aprīlī, Polija lūdza atļauju pagarināt termiņu tā pasākuma piemērošanai, ar ko atkāpjas no Direktīvas 2006/112/EK 287. panta 14. punkta, lai turpinātu atbrīvot no pievienotās vērtības nodokļa (PVN) nodokļa maksātājus, kuru gada apgrozījums nepārsniedz EUR 30 000 ekvivalentu valsts valūtā pēc valūtas maiņas kursa, kas bija spēkā dienā, kad Polija pievienojās Savienībai. Ar šo pasākumu minētie nodokļa maksātāji arī turpmāk būtu atbrīvoti no dažiem vai visiem pienākumiem attiecībā uz PVN, kuri minēti Direktīvas 2006/112/EK XI sadaļas 2. līdz 6. nodaļā.
            
         
               (2)
            
            
               Saskaņā ar Direktīvas 2006/112/EK 395. panta 2. punkta otro daļu Komisija ar 2012. gada 17. un 18. jūlija vēstulēm informēja pārējās dalībvalstis par Polijas pieprasījumu. Komisija ar 2012. gada 19. jūlija vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
            
         
               (3)
            
            
               Saskaņā ar Direktīvas 2006/112/EK 287. panta 14. punktu Polija drīkst atbrīvot no PVN nodokļa maksātājus, kuru gada apgrozījums nepārsniedz EUR 10 000 ekvivalentu valsts valūtā pēc valūtas maiņas kursa, kas bija spēkā dienā, kad tā pievienojās Savienībai.
            
         
               (4)
            
            
               Ar Padomes Lēmumu 2009/790/EK (2009. gada 20. oktobris), ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (2), Polijai tika atļauts atkāpes veidā līdz 2012. gada 31. decembrim atbrīvot no PVN nodokļa maksātājus, kuru gada apgrozījums nepārsniedz EUR 30 000 ekvivalentu valsts valūtā pēc valūtas maiņas kursa, kas bija spēkā dienā, kad tā pievienojās Savienībai. Ņemot vērā to, ka šī robežvērtības palielināšana ir samazinājusi PVN pienākumus mazākajiem uzņēmumiem, kamēr tie joprojām var izvēlēties parasto PVN režīmu saskaņā ar Direktīvas 2006/112/EK 290. pantu, būtu jāatļauj Polijai piemērot minēto pasākumu vēl vienu ierobežotu laikposmu.
            
         
               (5)
            
            
               Komisija 2004. gada 29. oktobra priekšlikumā Padomes direktīvai, ar ko groza Direktīvu 77/388/EEK, tagad Direktīva 2006/112/EK, nolūkā vienkāršot pievienotās vērtības nodokļa saistības, iekļāva noteikumus, kuru mērķis ir atļaut dalībvalstīm palielināt PVN atbrīvojuma shēmai piemērojamo gada maksimālā apgrozījuma robežvērtību līdz EUR 100 000 vai šīs summas ekvivalentam valsts valūtā, paredzot iespēju šo robežvērtību katru gadu atjaunināt. Polijas iesniegtais termiņa pagarinājuma pieprasījums atbilst minētajam priekšlikumam.
            
         
               (6)
            
            
               Polijas sniegtā informācija liecina, ka pasākuma piemērošanas dēļ kopējie budžeta ieņēmumi no PVN saskaņā ar aplēsēm ir sarukuši par aptuveni 0,14 %.
            
         
               (7)
            
            
               Atkāpe negatīvi neietekmēs Savienības pašu resursus, ko veido iekasētais PVN.
            
         
               (8)
            
            
               Tādēļ attiecīgi būtu jāgroza Lēmums 2009/790/EK,
            
         IR PIEŅĒMUSI ŠO LĒMUMU.
   1. pants
   Lēmuma 2009/790/EK 2. pantā datumu “2012. gada 31. decembris” aizstāj ar “2015. gada 31. decembris”.
   2. pants
   Šis lēmums stājas spēkā tā paziņošanas dienā.
   3. pants
   Šis lēmums ir adresēts Polijas Republikai.
   
      Briselē, 2012. gada 4. decembrī
      
         
            Padomes vārdā –
         
            priekšsēdētājs
         
         V. SHIARLY
      
   
   
      (1)  OV L 347, 11.12.2006., 1. lpp.
   
      (2)  OV L 283, 30.10.2009., 53. lpp.